มันนี่ทูเดย์
ขยายโครงข่ายเคเบิลรับเออีซี
5 มี.ค. 2556

ขยายโครงข่ายเคเบิลรับเออีซี
นายคนิสร์ สุคนธมาน กรรมการผู้จัดการ ธนาคารเพื่อการส่งออกและนำเข้าแห่งประเทศไทย (ธสน.) ลงนามในสัญญาปล่อยกู้ในวงเงิน 150 ล้านบาท แก่นายกรัณย์พล อัศวสุวรรณ กรรมการผู้จัดการ และ น.ส.บุษกร จารุวชิราธนากุล รองกรรมการผู้จัดการ บริษัท ซิมโฟนี่ คอมมูนิเคชั่น เพื่อนำไปใช้ในการขยายเครือข่ายการให้บริการครอบคลุมภาคตะวันออกทั้งหมด รวมถึงการขยายโครงข่ายเคเบิลใยแก้วนำแสงในภูมิภาค รองรับการขยายตัวของโทรศัพท์เคลื่อนที่ระบบ 3จี โทรทัศน์ระบบดิจิตอล เคเบิลทีวี และทีวีดาวเทียมในไทย และใช้เป็นฐานเชื่อมโยงการสื่อสารไปยังประเทศอื่นๆ ในประชาคมเศรษฐกิจอาเซียน
ฝากประจำ 4 เดือน ดอกเบี้ย 3.25%
นายพิชา รัตนธรรม หัวหน้าสายงานธุรกิจธนบดี ธนาคารทิสโก้ กล่าวว่า เพื่อเป็นการตอบแทนลูกค้าในโอกาสฉลองครบรอบการดำเนินงาน 44 ปีของกลุ่มทิสโก้ ในเดือน มี.ค.นี้ ธนาคารได้จัดโปรโมชันพิเศษเงินฝากประจำ 4 เดือน ดอกเบี้ย 3.25% สำหรับลูกค้าบุคคลธรรมดาที่เปิดบัญชีเงินฝากระหว่างวันที่ 1-31 มี.ค. 2556 โดยมีวงเงินฝากตั้งแต่ 5 แสน-10 ล้านบาท
“เงินฝากประจำ 4 เดือน ดอกเบี้ย 3.25% ถือว่ามีความโดดเด่น เพราะผลตอบแทนสูงมาก เมื่อเทียบกับอัตราดอกเบี้ยของเงินฝากที่มีระยะเวลาเท่ากันในตลาดขณะนี้ จึงนับเป็นทางเลือกที่น่าสนใจ และสามารถตอบโจทย์ความต้องการของผู้ฝากเงินที่มองหาผลิตภัณฑ์ที่ให้ผลตอบแทนในระดับที่น่าพอใจ ในยุคที่อัตราดอกเบี้ยยังทรงตัวอยู่ในระดับต่ำได้เป็นอย่างดี” นายพิชา กล่าว 
นายพิชา กล่าวอีกว่า ในครึ่งปีหลังธนาคารมองว่าอัตราเงินเฟ้อมีแนวโน้มจะสูงขึ้น ทำให้มีโอกาสที่อัตราดอกเบี้ยจะปรับตัวเพิ่มขึ้น ดังนั้นกลยุทธ์ด้านเงินฝากที่เหมาะสมจึงควรเป็นระยะสั้นๆ ไม่เกิน 6 เดือน โดยควรเลือกผลิตภัณฑ์ที่ให้อัตราดอกเบี้ยสูงกว่าในตลาดทั่วไป เพื่อเพิ่มผลตอบแทนในการลงทุน